google/wiki40b huggingface dataset:
Norges Golfforbund

Norges Golfforbund (NGF) er sammenslutningen av norske golfklubber, og er det tredje største særforbundet underlagt Norges Idrettsforbund og Olympiske Komité.
NGF ble stiftet 28. mai 1948, opprinnelig med navnet Norsk Golfforbund. Grunnleggende medlemmer var Oslo GK, Høsbjør GK, Bergen GK og Borregaard GK. 
President i Norges Golfforbund er siden 2015 Marit Wiig.
Forbundets formål er å fremme golfidretten på vegne av klubbene, samt å legge forholdene til rette for at golfklubbene kan skape flere og bedre golfspilere.
Golfidretten i Norge har hatt en stabil medlemsmasse de siste årene. Ved utgangen av 2009 var det knyttet 125 000 medlemskap til norske golfklubber tilknyttet Norges Golfforbund. Det er ca. 190 golfklubber i Norge, med ca. 60 fullverdige 18-hullsbaner og drøyt 100 ni- og sekshullsbaner.
Norges Golfforbund utgir bladet Norsk Golf i samarbeid med SPORTMEDIA AS. Med et opplag på 75 000 og åtte årlige utgivelser er Norsk Golf et av landets største magasiner.
Sonneberg

Sonneberg er en by i Thüringen i Tyskland, med 23 000 innbyggere (2007). Byen er administrasjonssentrum i Landkreis Sonneberg. Den utgjør et sammenhengende byområde sammen med byen Neustadt bei Coburg i Bayern. Sonneberg er kjent for leketøysmuseet Deutsches Spielzeugmuseum og for stjerneobservatoriet Sternwarte Sonneberg.
Sonneberg ligger i de sydvendte dalene som dannes av elvene Röthen og Steinach, på sydsiden av Thüringer Wald, og strekker seg mot grensen til Bayern.
Ife

Ife (jorubaspråk: Ifè, også Ilé-Ifẹ̀) er en oldtidsby tilhørende jorubafolket i sørvestlige Nigeria. Det har blitt avdekket bevis for bosetning som er datert tilbake til 600-tallet f.Kr. og i henhold til folkets egne tradisjoner er det et av de eldste organisert samfunn i verden. Stedet er lokalisert i dagens nigerianske delstat Osun. Ife ligger omtrent 218 km nordøst for Lagos.
Ife er yorubafolkets religiøse og kulturelle senter. Området hadde mellom 800-tallet og 1100-tallet en blomstringstid. Fra denne tiden har man bevart mange skulpturer i bronse og terrakotta. Midt i byen ligger et gammelt kongepalass som i dag delvis er museum. Byen har omkring 372 200 innbyggere (2004) og er et viktig handelssenter. Siden 1961 har byen hatt et universitet.

Den hellige byens mytiske opprinnelse

Yorubafolket hevdet å ha sin opprinnelse i Ife. I henhold til deres mytologi, beordret den øverste gud Olodumare guden Obatala å skape jorden, men på sin veg fant han palmevin, drakk den og ble beruset. Obatalas yngre bror Oduduwa tok skapelsens tre gjenstander fra ham, krøp ned fra himmelen langs en kjede og kaset en håndfull jord på det opphavelige hav, deretter plasserte en hanekylling på det slik at de ville spre seg utover jorden, således skape det land som Ife kom til å bli bygget på.
Oduduwa plantet en palmenøtt i en grop på det nydannede landet og derfra vokste det opp et stort tre med seksten grener, en symbolsk representasjon på de ulike klanene i den tidlige bystaten Ife. At Oduduwa hadde tilegnet seg skapelsen førte til en evig konflikt mellom ham og hans bror Obatala som fortsatt blir utspilt i dagens moderne tid av kultgrupper i to klaner i løpet av den årlige nyttårsfestivalen Itapa. Ved sin skapelse av verden ble Oduduwa stamfar av det første guddommelige konge av Yoruba, men det er forstått at Obatala skapte de første menneskene ut av leire. Betydningen av ordet «Ife» på yorubaspråket er «utvidelse»; "Ile-Ife" er derfor i referanse til opphavsmyten «Utvidelsens land». På grunn av dette er byen vanligvis ansett som krybben til ikke bare yorubasivilisasjonen, men til hele menneskeheten, i henhold til troende av yorubatroen.
Super Nova

Super Nova er en science fiction-antologi redigert av Terje Wanberg og utgitt i Bokklubben Nova av Bok og Magasinforlaget i 1983. Per H. Andersen har oversatt novellene, som er hentet fra det amerikanske magasinet Analog. Omslaget er en tegning av Thore Hansen.
Karl Oskar Fjørtoft

Karriere

I 1995 gjorde han seg såpass bemerket i Hødd, som da spilte i øverste divisjon, at han ble kjøpt opp av Rosenborg. Der fikk han bare en sesong og 19 kamper. I sin neste klubb, Molde, ble Fjørtoft en stor suksess og var en av klubbens bærebjelker gjennom 5 sesonger og 152 kamper. Fjørtoft spilte i alle Moldes kamper i Mesterligaen i 1999.
Turen gikk i 2003 til Hammarby, før han i 2005 returnerte til Møre og Romsdal. Fjørtoft avsluttet sin profesjonelle karriere med 70 kamper over tre sesonger for Aalesunds Fotballklubb.
Fjørtoft fikk ikke fornyet kontrakt med Aalesund etter sesongen 2008. Fra 2009 til 2011 spilte han for Sportsklubben Herd, samtidig som han var trener for rekruttlaget. Tidlig i denne perioden fikk han kontraktstilbud fra flere klubber i Adeccoligaen, men ble værende i Ålesund fordi han mente det var best for familien. Foran 2012-sesongen melde han på ny overgang til Aalesund, der han etter planen skal bidra for rekruttlaget sammen med blant annet Trond Fredriksen.
I november 2009 ble Fjørtoft ansatt som hovedtrener for damefotballaget Fortuna Ålesund, som rykket ned fra toppserien samme året. Fra 2017 er han med å trene Brattvåg Idrettslag med Rune Ulvestad.
Karl Oskar Fjørtoft fikk en landskamp for Norge.
Heterogomphus dilaticollis

Utseende

En stor (ca. 40 millimeter), kraftig, svart, halvblank hornbille. Som vanlig hos hornbiller er det stor forskjell mellom kjønnene, hannene er større, har et horn på hodet og en uthuling foran på pronotum. Hos denne arten er hornet ganske kort og uthulingen liten, med en spiss knøl på hver side. Hunnen har ikke horn. Pronotum er ganske tett punktert hos begge kjønn, men med et blankt område i midten bak. Forleggen (protibia) har fire tenner på utsiden som er rettet skrått framover. Dekkvingene er ganske lite punkterte, blanke. Undersiden har lange, gulaktige hår.

Levevis

Til tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser dødt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.

Utbredelse

Arten er utbredt i Colombia, Venezuela, Peru og Ecuador.
Øregaard Museum

Øregaard Museum er et kunstmuseum som åpnet i 1921 i Hellerup i Danmark. Museumssamlingen omfatter mer enn 3000 kunstverk, nærmere bestemt dansk maleri og grafikk fra perioden 1750-1950, samt møbler, sølvtøy og porselen fra huset stod ferdig rundt år 1800. Museet er omgitt av en skulpturpark.
Museet ligger i en bygning tegnet av den franske arkitekten Joseph-Jacques Ramée og oppført i årene 1806-1808. Byggherre var den københavnske kjøpmannen Johannes Søbøtker, som ville bruke eiendommen som sommersted. Gården ble brukt slik i mer enn 100 år, og var i denne perioden dessuten eid av Joseph Hambro, A.N. Hansen og Ahlmann-Ohlsen, som har lånt sitt navn til villaveiene mellom landstedet og Øresund. I 1917 kjøpte Gentofte kommune landstedet og parken, og siden 1921 har bygningen vært i bruk som museum.
Museets viktigste samling er den Den Hegelske Samling med motiv fra København og omegn. 
Bygningen er fredet.

Spejlscenen

Den 2. juni 2017 åpnet museet en ny paviljong i parken. Den nye Spejlscenen har en scene for dukketeater, kunst og musikk. Paviljongen ble tegnet av Bertelsen & Scheving Arkitekter ApS. Museet meddelte at scenen skulle være
«et helt nyt mødested for teater, musik og kunst i Øregaardsparken i Hellerup».
Åpningsforestillingen den 2. juni 2017 var Moodys store rejse, som var skrevet av den somaliskfødte forfatteren Qaali Schmidt-Sørensen. Dramatiseringen for dukketeater var gjort av Caroline Malling Jørgensen. Stykket handlet om tilhørighet og om forflytninger, og ble beskrevet som en "dukke action-komedie for både store og små" . Oppsetningen var museets egenproduksjon, som trakk forbindelseslinjer til den opprinnelige eierens tilknytning til Vestindia. Museumsdirektør Sidsel Maria Søndergaard uttalte:
«– Vi har valgt at indlede sæsonen med en nyproduktion, som tager afsæt i Øregaards vestindiske forbindelse. Det er en tematik, vi løbende arbejder med, og forestillingen indgår i museets markering af 100-året for salget af De Vestindiske Øer til USA. Stykket vil give børnefamilier og skolebørn i indskolingen mulighed for at lære om dansk kolonihistorie på en sjov og nutidig måde.».
De åtte bevisstheter

De åtte bevisstheter er en klassifisering som er blitt utviklet av Yogācāra-skolen innenfor buddhismen. Skolen regner opp fem sanser, sinnet som den sjette, illusorisk oppfatning og til slutt lagerhusbevisstheten (ālāya-vijñāna) som er grunnlaget for de andre syv.
Bert Kaempfert

Trivia

Bert-Kaempfert-Platz ligger nær fødestedet Barmbek, i Hamburgdistriktet, og er oppkalt etter ham.
Klinking

Klinking er en metode for å sammenføye to metallplater ved hjelp av nagler som hamres flate mens de er varm. Klinking var den vanligste sammenføyningsmetoden for skip, kjeler og jern/stålbroer inntil lysbuesveising overtok.
Coopers

Coopers er et australsk bryggeri fra Adelaide i Sør-Australia. Bryggeriet ble grunnlagt i 1862 av Thomas Cooper i Norwood og flyttet i 1881 til Leabrook i Adelaide. Mesteparten av aksjene i bryggeriet er eid av etterkommerne etter Thomas Cooper og selskapsforfattingen gjør det vanskelig å selge til utenforstående. Coopers er kjent for sitt Sparkling Ale og som verdens største produsent av hjemmebryggingssett.
Coopersøl er tilgjengelig på tappekran i puber i Sør-Australia og Victoria, men også som spesialøl i puber i resten av Australia og New Zealand.
Coopers flaskeøl er kjent for sekundærgjæring, noe som gjør at en ferdig flaske inneholder litt gjær som bunnfall.
Ashokasøyler

Ashokas søyler er en rekke søyler som er spredt over det indiske subkontinent, og som ble reist på 200-tallet f.Kr. av mauryaregenten Ashoka den store (334-232 f.Kr.). Flere av dem inneholder edikter i brahmiskrift som presenterer leveregler i buddhismen. Opprinnelig må det ha vært mange søyler, men bare 19 med inskripsjoner er bevart, herave seks med dyresymboler, noe som gjør at de har vært gjenstand for muslimsk ikonoklasme. Mange av dem er bevart i en fragmentarisk tilstand. De er i gjennomsnitt mellom 12 og 15 meter høye, veier opp i mot 50 tonn, og ble ofte fraktet flere kilometer før de ble reist.
Benevolent Dictator For Life

Benevolent Dictator For Life (BDFL) er en tittel som blir gitt til et lite antall av personer som leder utviklingen av et prosjekt med fri og åpen programvare. Tittelen blir typisk gitt til prosjektgrunnleggere som har det siste ord når det oppstår uenigheter og argumenter innenfor samfunnet av utviklere.
Begrepet oppstod i 1995 med referanse til Guido van Rossum, som var skaperen av programmeringsspråket Python.
Solabborer

Beskrivelse

Disse fiskene blir som regel 20 til 30 cm, men lakseabboren kan bli opptil 83 cm og 10 kg. Fra abborfamilien skiller de seg ved ryggfinna alltid er sammenhengende, og ved den spesielle forplantningsbiologien: Hannen hos solabborene graver en reirgrop der hunnen legger egg. Deretter vokter hannen eggene, og ofte også yngelen.

Innføring

På grunn av at de er populære sportsfisker er solabborene innført mange steder i verden.Solabborer er altetende.De spiser for.eks snegler,insekter og fisk.

Arter

Den vanligste arten i Europa er lakseabbor (Micropterus salmoides). Den ble også utsatt i Østfold omkring 1890, men er utdødd i Norge. En annen art som er utsatt, er svart lakseabbor (Micropterus dolomieu). Denne arten foretrekker ganske kjølig vann, og finnes både i Danmark, Sverige og Finland.
En tredje utsatt art er rødgjellet solabbor (Lepomis gibbosus). Denne arten kan bli 40 cm lang og få en vekt på 650 gram. I 2005 ble det funnet en bestand av rødgjellet solabbor i Einedammen i Asker.
Dvergsolabborene i slekten Elassoma regnes ikke lenger til denne familien.
Emisk og etisk

Emisk og Etisk er et begrepspar som blir brukt i sosialvitenskapene: antropologi, sosiologi, etnologi, folkloristikk etc.
En emisk synsvinkel innebærer at man ser kulturen eller et kulturelt system innenfra og at man beskriver det på en måte som innbyggerne selv kjenner igjen og oppfatter som riktig.
En etisk synsvinkel betyr at man ser kulturen eller systemet utenfra. Forskeren benytter seg av teoretiske modeller og begreper. Dette ordet må ikke forveksles med etikkbegrepet etisk.
Den emiske synsvinkelen er altså kulturspesifikk, mens den etiske er kulturuavhengig. For å forstå en kultur, må man ha en emisk tilnærmelse, men i sammenliknende kulturforskning er den etiske synsvinkelen nødvendig
Begrepene ble introdusert av den amerikanske lingvisten Kenneth Pike, som mente at de lingvistiske begrepene fonemisk (phonemic) og fonetisk (phonetic) kunne brukes for å beskrive menneskelig adferd generelt. Emisk og etisk er avledet av disse begrepene.
Antropologene Ward Goodenough og Marvin Harris utviklet begrepene videre.
Eksempel: Dansevise, drikkevise og lokk er emiske begreper, mens gruppestyrkende sang og arbeidsropsang er begreper skapt ut ifra en etisk synsvinkel.
ISO 3166-2:LA

ISO 3166-2:LA er Laos' del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Laos er det definert koder for 1 prefektur, 16 provinser og 1 spesialsone. Spesialsonen Xaisomboun blei oppløst i 2006 og lagt til i Vientiane og Xieng Khouang.
Hver kode består av to deler, atskilt av en bindestrek. Første del er LA, ISO 3166-1 alfa-2-koden for Laos. Andre del er to bokstaver.
Mayrhofen

Turisme

Turismen utviklet seg etter at det fra 1879 ble bygget redningshytter i de alpine regionene rundt Zillertal. Åpningen av Zillertalbahn i 1902 stimulerte turismen ytterligere.
Skiheisene Penkenbahn (bygd i 1954) og Ahornbahn (bygd i 1969) gjorde Mayrhofen til et internasjonalt kjent feriested.
Vinter-, sommer- og kongressturisme (Europahaus) sørger årlig for 1,3 millioner overnattinger og gjør Mayrhofen til den nest største turistdestinasjonen i Tirol.
I Zillertal finnes det 630 km med skitraseer og et helårs skianlegg på Hintertux-breen. Mayrhofen har et velorganisert nett av stier for fjellvandring og terrengsykling.

Severdigheter

Den nye Ahornbahn ble satt i drift i desember 2006, og er med sine 160-personers kabiner den største gondolbanen i Østerrike. Størrelsen gjør at den kan brukes som en hengende restaurant.
Den pyramideformede Schneekarhütte på Horberg, 2250 moh er vel verdt et besøk både fordi det er en arkitektonisk perle og et godt spisested.
Rapp

Rapp i Norge

I Norge er det funnet 18 viltvoksende arter. Rapp finnes nærmest overalt i Norge, og flere arter går høyt til fjells og langt nord. En undersøkelse av fjellfloraen i Midt-Norge viste at mykrapp (Poa flextuosa) og fjellrapp (Poa alpina) var blant de planter som gikk høyest opp på toppene. Blårapp er vanlig på Spitsbergen og er kjent fra ett sted på Nordaustlandet Lundrapp, tunrapp, engrapp og markrapp er andre vanlige arter i Norge.
For bruk i grøntanlegg regnes engrapp og veirapp blant de mest vinterherdige, mens tunrapp er svært utsatt for vinterskader Engrapp og tunrapp skal egne seg på slitasjeutsatte steder som fotballbaner.

Etymologi

Rapp (rap(s)gress osv.) skal komme fra norrønt hrapi, lavt tre hvis grener ligger langs bakken. Det er ikke i slekt med rapp (= slag, f.eks. rapp over fingrene og musefellen Rapp), rapp i betydningen rask, rappe (= stjele), eller musikkstilen rapping. Betegnelsen bluegrass stammer fra USA etter den blåaktige toppen på flere arter. På britisk-engelsk brukes meadowgrass.
Mudring

Mudring betyr å flytte sand og slam på havbunnen fra et sted til et annet. Dette gjøres for å utdype havneområder, slik at større båter kan komme inn i havnen og legge til kai. Motivet kan også være å få havbunn uten vegetasjon. Vanligvis brukes en flåte med en gravemaskin på toppen og muddermassen blir gravd opp i en mudderpram, som deretter blir slept til godkjent dumpeplass for deponering.
Det er et generelt forbud mot å mudre på privattomter, mens det er lovlig å mudre i offentlige båthavner. Det pleier å ta tid før tang og tare gjenoppbygger sin naturlige vekst i området hvor det er mudret. Fiskeyngel, skalldyr og annet småkryp i sjøen er avhengig av tang og tare for å overleve.

Historie

I tidligere tider ble gjerne avfall som blant annet feieskarn, ballaststein, brannrester, samt at kloakken ofte rant rett ut i havneområdet. Enkelte havner var så oppfylt at det innebar en fare for trafikken. Etter krav fra landets Havnekommisjoner ble det i 1738 lagt til et påbud om at det ved alle «Søndenfjeldske havner» skulle kreves en avgift av enkelte inn- og utførte varer. Avgiftene skulle benyttes til å holde havnene i god stand blant annet ved oppmudring, avgiften ble da også kalt for «mudderpenger».
I offentlige havner er det havnevesenet sitt ansvar å sørge for at havnen er holdt i god stad. Det innebærer at havnen jevnlig må loddes og muddres ved behov.
Georg Ritter von Schönerer

Liv og virke

Schönerer var sønn av jernbaneforretningsmannen Matthias Schönerer (1807 – 1881) og bror til Alexandrine Schönerer. Han studerte landbruk i Tübingen i Tyskland fra 1861, ved landbruksakademiet i Hohenheim til 1863, og fra 1863 til 1865 den høyere landbruksvitenskapelige skole i Ungarisch-Altenburg. Fra 1869 forvaltet han familiegodset i Rosenau ved Zwettl, der han bygde opp et mønstervirke innen landbruket.
I 1873 ble han valgt inn i det østerrikske parlament for det tyske fremskrittspartiet, men brøt med dette partiet i 1876 og ble fra 1879 fører for den tysknasjonale bevegelse (de alltyske) i Østerrike. Mellom 1878 og 1883 var han også representant ved Landdagen i Niederösterreich.
Schönerer var en heftig motstander av den habsburgsk-østerrikske patriotisme («Volksrecht bricht Staatsrecht»), den katolske kirke og liberalismen; han stod for en folkegermansk ideologi og gikk i 1887 inn for avskaffelse av den kristne kalender. Som nytt startpunkt for tidsregningen bestemte han året 113 f.Kr., det år da kimbrere og teutonere seiret over den romerske hær. Videre stod han for en radikal antisemittisme, kjempet for nær tilknytning til Det tyske rike, var en forkjemper for «Los von Rom-bevegelsen» og trådte selv over til protestantismen i 1900. I 1882 fastslo Schönerer de tysknasjonales «Linzerprogram» der nasjonalistiske, sosiale og antisemittiske elementer ble knyttet sammen til en enhet.
I 1888 overfalt han i drukken tilstand redaksjonen til avisen Neue Wiener Tagblatt og raljerte med folk der over at avisen hadde meldt keiserens død før den faktisk inntraff. Schönerer ble dømt til fire måneders fengsel, mistet sitt parlamentarikermandat for fire år, og ble fratatt sin adelstittel. Derfor ble det nødvendig å overdra vervet som fører for den etter hvert sterkere tysknasjonale bevegelse. I 1897-1907 var Schönerer i Riksrådet heller en outsider.
Hans politiske organer var tidsskriftet a«Deutsche Worte» (opprettet 1881, fra 1883 het det «Unverfälschte Deutsche Worte») og avisene «Alldeutsches Tagblatt» (grunnlagt 1903) og «Grazer Wochenblatt». Hans alltyske bevegelse forlangte i 1900 i Wiens parlament at det skulle fastsettes en premie for hver jøde som var blitt nedbrutt. Schönerer forkynte folkelig-antisemittiske paroler som Durch Reinheit zur Einheit – Ohne Juda, ohne Rom / wird gebaut Germaniens Dom eller Die Religion ist einerlei / im Blute liegt die Schweinerei.
I 1917 fikk Schönerer tilbake sin adelstittel av keiser Karl I. Han ble en stor beundrer av Otto von Bismarck, som imidlertid avviste ham bryskt..
Schönerer regnes som en vesentlig bidragsyter til utformingen av den moderne rasistisk orienterte antisemittisme. Påvirkning fra Schönerers tankegods var viktig da Adolf Hitler utviklet sin verdensanskuelse. Hitler erklærte selv at Schönerer var et av hans politiske og private forbilder. Schönerer titulerte seg selv som "Führer" (fører), akkurat som senere Hitler.
Æthelnoth

Etymologi

Navneleddet æthel er dannet av gammelengelske æthel, «edel». Den norrøne formen av leddet er aðal. Navneleddet noth har gammelengelsk opprinnelse og betyr «modig».
Ken Scott

EMI Recording Studios

Han begynte å arbeide i EMI Recording Studios (som senere fikk navnet Abbey Road Studios) 27. januar 1964, da han var 16 år gammel. Han fikk den tradisjonelle EMI-opplæringen av veteraner som Malcolm Addey og Norman Smith. Hans første jobb var i lydarkivet, men innen seks måneder ble han forfremmet til assisterende lydtekniker, hvor hans første jobb var med side to av The Beatles-albumet A Hard Days Night. Som assisterende lydtekniker jobbet han også med artister som Manfred Mann - «Do Wah Diddy Diddy» var den første nummer 1-hiten han var involvert i - Peter and Gordon, The Hollies, Judy Garland, Johnny Mathis, Cliff Richard og The Shadows og Peter Sellers. Etter kort tid som assisterende lydtekniker ble han forfremmet til «cutting», det som i dag heter mastering. Scott jobbet med mastering i omtrent to år, og hadde ansvaret for masteringen både for EMIs artister og for Motowns artister.
I september 1967 ble Scott forfremmet til lydtekniker hvor hans første jobb var med The Beatles-sangen «Your Mother Should Know». Hans første orkestrale innspilling var innspilling av strykere, blåsere og kor til «I Am the Walrus». I løpet av hans tid som lydtekniker for The Beatles, jobbet han også med singlene «Lady Madonna», «Hello, Goodbye» og «Hey Jude» samt albumene The Beatles (The White Album) og Magical Mystery Tour. Som lydtekniker hos EMI jobbet han også med artister og band som the Jeff Beck Group, Pink Floyd, The Pretty Things, The Scaffold og Mary Hopkin.

Trident Studios

På slutten av 1969, kort tid etter at han var ferdig med Procol Harums album A Salty Dog, forlot han EMI og begynte hos det uavhengige Trident Studios. Her fortsatte han å jobbe med medlemmene av The Beatles på deres solo-prosjekter, inkludert John Lennons «Give Peace a Chance» og «Cold Turkey», Ringo Starrs «It Don't Come Easy» og George Harrisons album All Things Must Pass.
Han overtok miksingen av Elton Johns album Madman Across the Water etter at kollegaen Robin Cable ble alvorlig skadet i en bilulykke. Dette førte også til at Scott fikk jobbe med Elton Johns Honky Chateau og Don't Shoot Me I'm Only the Piano Player. Under denne perioden fikk han igjen kontakt med David Bowie, som han tidligere hadde samarbeidet med på albumene Space Oddity og The Man Who Sold the World. De startet på prosjektet Arnold Corns med Freddie Burretti. Scott var interessert i å komme i gang som plateprodusent, og Bowie var ikke komfortabel med å skulle produsere sitt neste album på egen hånd. De ble enige om å produsere Bowies neste album, Hunky Dory sammen. Etter at albumet var ferdig, men før det ble utgitt, startet de på det neste albumet – The Rise and Fall of Ziggy Stardust and the Spiders from Mars. Scott og Bowie produserte også albumene Aladdin Sane og Pin Ups sammen, samt en TV-konsert for det amerikanske musikkprogrammet Midnight Special kalt «The 1980 Floorshow».
Under perioden på Trident Studios jobbet Scott også med Supertramp på albumet Crime of the Century som var bandets gjennombruddsalbum i verden - bortsett fra i USA. Scott produserte også Supertramps oppfølger Crisis? What Crisis?.
Hennes

Hennes er en av bygdene på Hinnøya i Hadsel kommune, Vesterålen, Nordland. Fellesbetegnelsen for disse bygdene som består av Kaljord, Hennes, Kvitnes, Kvantoelv og Fiskfjord er Innlandet, eller Hadsel Innland. Det bor ca. 600 mennesker i området. Tidligere var jordbruk og sjøfart hovednæringer.
På Hennes er det god småbåthavn innenfor moloanlegg, og overnattingsmuligheter. Ny campingplass ble startet i 2009. Fra Hennes er det mulig å bestige fjellet Møysalen (1262 moh), og sommeren 2008 åpnet Møysalen Nasjonalparksenter ved småbåthavna. Letteste adkomst til Møysalen nasjonalpark er fra Hennes og Kaljord. Det er fiskemuligheter i Kaljordelva og Kaljordvannet samt sjøen omkring.
I bygda finnes også sykehjem. Skolen er nedlagt og elevene flyttet.